page50
Gaedlaen blong tisa
Yu save yusim buk ya fo tisim olketa samting ya:
Nem blong evri leta long Pijin alfabet
Olketa bikfala leta an smolfala leta long alfabet
Ful stop mak fo putum fo soum en long sentens
Olketa sentens fo ridim
Rid from left go long raet
Save here save long olketa deferen saon
Praktis fo raet
Waka wetem olketa namba
Olketa samting fo tisim wea stap insaet long buk
Peij 2: Aktiviti 1 - Piksa
Tisim nao nem blong leta—Raetem bik leta (A), an smol (a) long bod. Askem olketa stiuden fo talem baek nem blong leta.
Poen go long wanwan piksa long peij ya an askem olketa stiuden fo talemaot nem blong hem.
Poen go long wod wea andanit long piksa ya, ridim an askem olketa stiuden fo rid bihaen yu.
Askem olketa stiuden fo poen go long olketa wod ya insaet long buk blong olketa taem yu talemaot nem falom oda.
Yu talem baek moa olketa wod ya bat distaem yu save miksim.
Yu mas lukim olsem evri stiuden insaet klas tek pat.
Peij 3: Aktiviti 2 - Piksa insaet long boks
Talem olketa stiuden fo lukluk nao long olketa piksa insaet long boks long sekond peij long leta an herehere gud long olketa wod wea yu talem wetem wanwan piksa.
Talemaot klia nem blong olketa wanwan piksa insaet long boks wea hem stap long antap long peij.
Askem olketa sapos wod ya hem stat wetem 'a' o wanfela deferen saon.
Duim baek moa diswan wetem evri piksa an wod an mas lukim dat evri stiuen tek pat.
Talem olketa stiuden fo poen go long olketa piksa wea stat wetem sem saon olsem saon wea yu tisim ya (a) taem yu talemaot nao nem blong olketa piksa ya.
<number>