page51
Peij 3: Aktiviti 3 - Sentens
Raetem sentens ya long bod.
Talemaot gud long olketa long hao na olketa save yusim nao bik an smol leta. Olketa bik leta save statem sentens an save yusim long nem blong pipol an nem blong olketa ples. Olketa smol leta save yusim fo olketa narafala wod long insaet long sentens.
Talemaot gudfala long hao yumi save yusim ful stop mak. Ful stop hem soum en long sentens.
Ridim klia nao sentens long bod an poen go long wanwan wod taem yu rid. Ridim sentens ya fo hem flou an no tingting tumas long wanwan wod taem yu rid.
Askem olketa stiuden fo kam long bod fo faendem eni wod wea insaet long sentens wea stat wetem sem soun olsem saon wea yu tisim.
Askem olketa stiuden fo ridim sentens bihaen yu.
Peij 3: Aktiviti 4 - Raet
Luk falom nao gaedlaen long hao fo raetem olketa leta, soum olketa stiuden hao fo raetem nao leta ya long bik an smol leta taem yu kopim from buk go long bod.
Yu soum tu hao fo raetem leta ya yusim akson an talem olketa gud long wat na yu duim.
Askem olketa stiuden ya fo raetem leta ya long ea lelebet taem, stat wetem smol leta den bik leta, talem olketa fo raetem staka taem insaet eksasaes buk blong olketa olsem hao olketa lukim insaet alfabet buk blong olketa.
Duim diswan fo bik an smol leta.
Peij 4 an 5: Olketa aktiviti
Duim sem samting olketa aktiviti hao nao yu duim fo fas leta ya.
Yu bae save tisim nomoa wanfala o tufala leta long wan de. Statem niu leson blong yu wetem leta wea yu yusim long narafala de finis.
Leson fo duim olketa aktiviti wetem namba
Luk go baek moa long peij 50 an 51 blong disfala buk. Stat wetem namba 1 an 2 long peij 50.
Kaontem nao olketa piksa wea yu lukim wetem namba ya.
Talem nao namba an poen go long namba wea hem stap insaet long boks saed long olketa piksa ya.
Talem stiuden fo ridim namba.
Duim olsem long evriwan go kasem namba ten.
Askem stiuden fo faendem namba blong eni peij wea tisa bae talem an diswan hem from namba 1 go kasem namba 10.
<number>